Primarul Capitalei, Nicuşor Dan, a declarat joi, 23 mai, că Gabriela Firea are toate şansele să câştige Primăria Capitalei, el subliniind că sunt alegeri într-un singur tur.
Primarul Capitalei a fost întrebat într-o conferinţă de presă despre sondajul de opinie care o dă pe Gabriela Firea la 29% şi dacă există un risc ca aceasta să câştige alegerile în 9 iunie.
”Evident, eu am spus asta de foarte multă vreme, este o chestiune de mobilizare. Sunt alegeri într-un singur tur, există două bazine mari în Bucureşti, unul anti-PSD, sau să îi spunem de dreapta, şi unul PSD, sau să îi spunem de stânga, şi, în interiorul acestor bazine, fiind mai mulţi candidaţi, oamenii se orientează spre cel mai bine plasat”, a afirmat Nicuşor Dan.
El a precizat că în funcţie de cine va mobiliza mai bine bazinul electoral, va câştiga alegerile.
”Gabriela Firea are toate şansele să câştige Primăria Capitalei”, a mai spus Nicuşor Dan. Despre şansele lui Sebastian Burduja, Nicuşor Dan a spus că acesta nu are şanse.